[pic] | EUROOPAN KOMISSIO |

Bryssel 3.6.2010

KOM(2010)288 lopullinen

KOMISSION KERTOMUS EUROOPAN PARLAMENTILLE JA NEUVOSTOLLE

Macaon erityishallintoalue: Vuosikertomus 2009

KOMISSION KERTOMUS EUROOPAN PARLAMENTILLE JA NEUVOSTOLLE

Macaon erityishallintoalue: Vuosikertomus 2009

Johdanto

Macaon erityishallintoalue siirtyi takaisin Kiinan hallintoon kymmenen vuotta sitten, ja siitä lähtien Euroopan komissio on seurannut tarkasti Macaon taloudellista ja poliittista tilannetta täyttääkseen Euroopan parlamentille vuonna 1999 antamansa sitoumuksen, jonka mukaan komissio laatii vuosittain kertomuksen Macaossa tapahtuneesta kehityksestä. Käsillä oleva kertomus kattaa vuoden 2009.

Vuosi 2009 oli Macaon erityishallintoalueelle tärkeä. Silloin tuli kuluneeksi kymmenen vuotta sen paluusta Kiinan hallinnon piiriin. Edmund Hon tilalle valittiin uusi hallintojohtaja. Syyskuussa 2009 järjestettiin parlamenttivaalit, ja niissä valittiin uusi lainsäädäntöelin neljäksi vuodeksi. Aiemmin vuoden aikana Macaossa hyväksyttiin kansallinen turvallisuuslainsäädäntö.

Euroopan komissio panee merkille, että hallinnon siirtymisen jälkeen ”yksi maa, kaksi järjestelmää” -periaatetta on toteutettu tyydyttävästi Macaon erityishallintoalueen perustuslain mukaisesti. Perustuslain nojalla Macaon elämäntapa, oikeusvaltioperiaate sekä perusoikeuksien ja -vapauksien suojaaminen säilyvät muuttumattomina. Kaiken kaikkiaan Macaon siirryttyä takaisin Kiinan hallintoon perustuslain täytäntöönpano on toiminut siellä yleisesti ottaen hyvin sen, ja Macaon kansan perusoikeuksia ja -vapauksia on kunnioitettu.

Poliittinen kehitys

Vuonna 2009 Macaon johdossa tapahtui ensimmäinen muutos sen jälkeen, kun tämä entinen siirtomaa oli siirtynyt takaisin Kiinan hallintoon vuonna 1999. Edmund Ho, joka oli johtanut Macaon hallitusta Kiinan hallintoon siirtymisestä lähtien, sai seuraajakseen uudeksi hallintojohtajaksi 26. heinäkuuta 2009 nimitetyn Macaon entisen sosiaali- ja kulttuuriministerin Fernando Chuin. Tohtori Chui sai 300-jäseniseltä hallintojohtajan valintakomitealta 282 ääntä eli 94-prosenttisen kannatuksen. Vaalivoittonsa jälkeen antamissaan lausunnoissa Fernando Chui totesi aikovansa kuunnella tarkasti kansalaisten esiin nostamia kysymyksiä, johtaa hyvän hallintotavan mukaisesti toimivaa hallitusta ja parantaa sen avoimuutta sekä huolehtia oikeudenmukaisesta ja terveestä kilpailusta rahapelialalla, joka on Macaon talouden kulmakivi.

Euroopan komission puheenjohtaja Barroso onnitteli Fernando Chuita ja toivotti menestystä hänen pyrkimyksilleen edistää Macaon vakautta ja vaurautta. Hän myös kiitti Edmund Hota tämän osallisuudesta Macaon kehitykseen kuluneiden kymmenen vuoden aikana sekä Macaon ja Euroopan unionin välisten yhteyksien lujittamisesta.

Macaon parlamenttivaalit pidettiin 20. syyskuuta 2009. Äänestysprosentti vaaleissa oli 59,9 – korkein Macaon vaalien historiassa. Parlamentissa on 29 paikkaa. Määrä koostuu 12:sta suoraan valitusta edustajasta ja 17:stä epäsuorasti valitusta edustajasta, joista kymmenen valitaan ammattikunnittain ja seitsemän nimittää hallintojohtaja. Suoraan vaaliin osallistui yhteensä 122 ehdokasta 16 ryhmittymästä. Suorassa vaalissa valituiksi tulleista 12 ehdokkaasta kahdeksan oli kokeneita lainsäätäjiä, jotka ovat toimineet parlamentissa aikaisemminkin, kun taas neljä heistä oli uusia edustajia. Macaon prodemokraattinen leiri saavutti yhden lisäpaikan, joten tämän ryhmän koko nousi kahdesta paikasta kolmeen. Euroopan komission näkemyksen mukaan vaalit olivat kaiken kaikkiaan rehelliset ja ne sujuivat hyvässä järjestyksessä. Ennätyksellinen äänestysaktiivisuus oli myönteinen merkki Macaon poliittisesta kehityksestä ja kansalaistietoisuuden noususta alueella. Euroopan komissio suhtautuu myönteisesti tähän kehitykseen ja uskoo, että Macaon asukkaiden poliittisen kypsyyden lisääntyminen tarjoaa vankan pohjan kehitykselle kohti entistä laajempaa demokratiaa Macaossa.

Macaon erityishallintoalueen perustamisesta tuli 20. joulukuuta 2009 kuluneeksi kymmenen vuotta. Kiinan presidentti Hu Jintao oli läsnä juhlallisuuksissa. Lisäksi presidentti Hu osallistui kolmannen hallituksen virkaanastujaisseremoniaan. Puheessaan presidentti Hu kiitti erityishallintoalueen saavutuksia kuluneen vuosikymmenen aikana ja ilmaisi luottamuksensa siihen, että uusi hallintojohtaja ja tämän virkamiehet pystyvät yhdistämään Macaon kansan ja johtamaan sitä rakentamaan parempaa tulevaisuutta alueelle.

Toinen merkittävä poliittinen kehitysaskel oli kansallisen turvallisuuslainsäädännön hyväksyminen. Perustuslain 23 §:llä erityishallintoalueen hallitus velvoitetaan antamaan lainsäädäntöä, joka kattaa maanpetoksen, valtiosta irrottautumisen, kansankiihotuksen, kumouksellisen toiminnan ja valtiosalaisuuksien varastamisen. Hallituksen luonnos kansalliseksi turvallisuuslainsäädännöksi esitettiin 40 päivän pituisen julkisen kuulemisen jälkeen parlamentille 5. tammikuuta 2009. Se hyväksyttiin parlamentin jäsenten suurella enemmistöllä 25. helmikuuta 2009 (vain kaksi prodemokraattista edustajaa vastusti) ja se tuli voimaan 3. maaliskuuta 2009. Kiinan presidentti Hu Jintao kehui kansallista turvallisuuslainsäädäntöä hallinnon siirtymisen 10-vuotispäivän juhlallisuuksissa. EU panee merkille uuden kansallisen turvallisuuslain ja toistaa, että on tärkeää säilyttää Macaon erityishallintoalueen perustuslaissa taatut perusoikeudet ja -vapaudet.

Macao mainittiin vuonna 2009 rotusyrjinnän poistamista valvovan Yhdistyneiden kansakuntien komitean 75. istunnossa. Komitea pani merkille Macaon hyväksymän ihmiskaupan torjuntaa koskevan lain sekä lain, jolla laaditaan pakolaisaseman tunnustamista ja menettämistä koskeva oikeudellinen kehys. Komitea ilmaisi huolensa siitä, että ihmiskauppa on erityishallintoalueella edelleen vakava ongelma, kun otetaan huomioon, että sen uhreina ovat usein naiset ja lapset, joilla ei ole Macaon kansalaisuutta tai jotka kuuluvat etnisiin vähemmistöihin. Komitea suositteli vahvempia toimenpiteitä ihmiskaupan ja erityisesti muihin kuin Macaon kansalaisiin kohdistuvan ihmiskaupan estämiseksi, torjumiseksi ja rankaisemiseksi asianmukaisesti. Lisäksi komitea oli huolissaan siirtotyöläisten jäämisestä erityishallintoalueen sosiaaliturvajärjestelmän ulkopuolelle ja suositteli asiaa koskevan lainsäädännön muuttamista siten, että sosiaaliturvaetuudet ulotetaan koskemaan kaikkia työntekijöitä Myös Euroopan komissio panee huolestuneena merkille vuoden aikana lisääntyneen määrän tapauksia, joissa Macaon maahanmuuttoviranomaiset kielsivät maahanpääsyn hongkongilaisilta journalisteilta, korkeakoulumaailman edustajilta ja aktivisteilta yleisen turvallisuuden nimissä.

Taloudellinen kehitys

Rahapelitoiminnan monopolin vapauduttua vuonna 2002 Macaosta on tullut maailman suurimmat kasinomarkkinat. Manner-Kiinasta tulleet kävijät samoin kuin uusien kasinoyritysten erityishallintoalueeseen tekemät huomattavat investoinnit tukivat tätä kehitystä. Macaon BKT-luvut ovat lähes kolminkertaistuneet kuluneen vuosikymmenen aikana. Macaon talous koki kuitenkin vuonna 2009 ensimmäisen taantumansa, joka johtui maailmanlaajuisesta finanssikriisistä ja hallituksen toimintalinjoista rahapeliteollisuuden liiallisen kasvun hillitsemiseksi. Vaikka Macaon talous onnistui selviytymään kriisistä, se on edelleen liian riippuvainen rahapelialasta, ja elintasokuilu maassa jatkaa kasvamistaan.

Vuoden 2009 aikana Kiina jatkoi Manner-Kiinan asukkaiden Macaon-vierailujen määrän rajoittamista hillitäkseen rahapelimatkoja. Macaoon vuonna 2009 saapuneista kävijöistä 50,5 prosenttia tuli Kiinasta, samoin kuin suurin osa turisteista. Manner-Kiinan asukkaille asetetut viisumirajoitukset ovat vaikuttaneet paikalliseen talouteen paljon enemmän kuin maailmanlaajuinen finanssikriisi. Taloudellisen laskukauden vaikutuksen lieventämiseksi Macaon erityishallintoalueen hallitus esitti useita aloitteita elinkeinoelämän tukemiseksi ja asukkaidensa elämän helpottamiseksi. Tällaisia olivat mm. kertaluonteiset käteisavustukset kaikille kansalaisille, julkisiin rakennusurakoihin ja infrastruktuureihin tehtävien investointien lisääminen, 100 miljoonan patacan (9 miljoonaa euroa) kannustussuunnitelma matkailuun liittyvien toimialojen tukemiseksi sekä pienille ja keskisuurille (pk-) yrityksille suunnattu lainatakuujärjestelmä, jolla niitä tuetaan heikentyneessä liiketoimintaympäristössä selviämiseksi. Maailmanlaajuisen finanssikriisin vaikutus maailman suurimpiin rahapelimarkkinoihin näkyi eniten yhdysvaltalaisten kasinoyrittäjien rahoitustilanteessa, sillä jotkin niiden kasinoiden laajennushankkeista hidastuivat tai keskeytyivät.

Joka tapauksessa Macaon talous elpyi vuoden 2009 viimeisellä neljänneksellä kävijöiden määrän lisääntymisen ja vankkojen rahapelitulojen myötä. Alueella vierailijoiden määrä oli laskenut vuoden kolmella ensimmäisellä neljänneksellä, mutta lähti neljännellä neljänneksellä uuteen 5 prosentin nousuun. Rahapelitulot kasvoivat 9,4 prosenttia kohoten koko vuoden 2009 osalta ennätyskorkealle, 119 miljardiin patacaan (10,7 miljardiin euroon). Maailmanlaajuisesta finanssikriisistä huolimatta Aasiassa käytettävissä olleen likviditeetin ansiosta Macaon kasinoyrittäjät onnistuivat löytämään uusia rahoituslähteitä listaamalla kasinoyrityksensä Hongkongin pörssiin, minkä avulla ne pystyivät maksamaan osan veloistaan ja jatkamaan keskeytyneitä hankkeita. Tämän myötä kasinoiden lukumäärä kasvoi edellisvuoden 31:stä kasinosta 33:een vuonna 2009.

Vuoden 2009 ensimmäisellä puoliskolla Macaon BKT supistui yli kymmenen prosentin vauhdilla, mutta alkoi kohentua toisella puoliskolla. Vuoden 2009 aikana BKT saavutti vähäisen, 1,3 prosentin reaalikasvun. Kasvuvauhti kiihtyi neljännen neljänneksen aikana. Elpymisen veturina oli suurelta osin rahapelipalvelujen vienti. Työttömyysaste pysyi vuoden 2009 aikana vakaana 3,6 prosentissa. Inflaatiopaine hellitti, kun inflaatioprosentti aleni nopeasti vuoden 2008 aikaisesta 8,6 prosentista 1 prosenttiin vuonna 2009. Ulkomaankaupan alalla tavaroiden vienti oli hyvin heikkoa ulkomaanmarkkinoiden laimean kysynnän vuoksi. Tavaroiden vienti romahti 52 prosenttia ja tuonti laski 14 prosenttia, mikä johti entistä suurempaan, yli 29 miljardin patacan (2,6 miljardin euron) kauppavajeeseen.

Macaon virallisesta tilastotiedoista käy ilmi, että EU on edelleen 21 prosentin osuudella Macaon toiseksi suurin maahantuoja Kiinan jälkeen. Lisäksi EU oli Macaon neljänneksi suurin vientimarkkina-alue, jonka osuus Macaon kokonaisviennistä on 8,2 prosenttia. Eurostatin mukaan vuonna 2009 tuonti Macaosta EU:hun putosi 54 prosenttia 107 miljoonaan euroon, kun taas vienti Macaoon laski 9 prosenttia 200 miljoonaan euroon, mikä johti 93 miljoonan euron kauppataseen ylijäämään. EU:n viennissä Macaoon suurimmat tavararyhmät olivat kuljetuskalusto, koneet, sähkölaitteet ja elintarvikkeet.

Macao jatkoi vuonna 2009 taloutensa vähittäistä integroimista Manner-Kiinaan, mikä on avainasemassa sen pitkän aikavälin taloudellisen tulevaisuuden varmistamisessa. Macaon ja Kiinan välisen tiiviimpää taloudellista kumppanuutta koskevan järjestelyn (Closer Economic Partnership Arrangement, CEPA) kuudes täydennysosa allekirjoitettiin toukokuussa 2009. Järjestely on tarjonnut puitteet näiden kahden talouden integroimiselle, ja sen myötä Macaon yritykset saavat entistä laajemmat mahdollisuudet harjoittaa liiketoimintaa Kiinassa. Lisäksi Macao on halunnut osallistua aktiivisesti Helmijoen suistoalueen pitkän aikavälin kehittämissuunnitelmaan. Macaon, Guangdongin maakunnan ja Hongkongin hallitukset ovat käynnistäneet tutkimuksia ja infrastruktuurihankkeita näiden suistoalueen suurkaupunkien yhdistämiseksi siten, että muodostuisi tunnin matkan päässä toisistaan sijaitsevien kaupunkien liikennekehä.

Kiina myös laajensi edullisia toimenpiteitä, joiden tarkoituksena on edistää Macaon kasvua ja kehitystä, esimerkkeinä tontin vuokraaminen Macaolle sen rajalla sijaitsevalta saarelta (Hengqin) Macaon yliopiston laajentamista varten sekä maan hyötykäyttöön ottoa koskevan Macaon suunnitelman tukeminen. Kiina vuokrasi Macaolle tontin Hengqinistä 1,2 miljardilla patacalla (108 miljoonaa euroa) 19. joulukuuta 2049 saakka. Tämä uusi alue kuuluu Macaon lainkäyttövallan piiriin. Macaon erityishallintoalueen hallitus odottaa tämän maantieteellisen toimivalta-alueen laajennuksen edistävän alueen mahdollisuuksia laajentaa toimintaansa muille palvelualoille kuten opetuksen, kulttuurin, virkistys- ja urheilutoiminnan aloille.

Alueellisella tasolla Macaoon kohdistuu entistä enemmän kilpailua muiden, kasinotoimintaan pyrkivien Aasian kaupunkien taholta. Taiwanin ja Manner-Kiinan välillä käynnistetyt suorat matkustaja- ja rahtilennot tuovat haasteita Macaon siviili-ilmailualalle, sillä Macao oli vuosien ajan Taiwanin ja Kiinan välisten lentojen kauttakulkukeskus. Tähän liittyen uusi hallintojohtaja Fernando Chui ehdotti virkaanastujaispuheessaan 22. joulukuuta 2009 vaihtotoiminnan ja yhteistyön tehostamista Taiwanin kanssa tarkoituksena lujittaa Macaon asemaa palvelujen kauttakulkukeskuksena. Hän totesi lisäksi, että Macao jatkaa pyrkimyksiään monipuolistaa talouttaan laajentamalla sitä uusille aloille kuten kulttuurin, koulutuksen sekä kokous- ja yritysmatkailun aloille sekä vahvistaa siteitään portugalinkielisiin maihin ja Euroopan unioniin. Macaon erityishallintoalueen hallitus on myös ottanut käyttöön joukon toimenpiteitä tukemaan muilla kuin rahapelialoilla toimivien pk-yritysten toimintaa ja kehitystä. Euroopan komissio panee merkille myönteisenä asiana Macaon pyrkimykset monipuolistaa talouttaan, mikä on hyödyllistä sen pitkän aikavälin vakaudelle.

EU:n ja Macaon yhteistyö

Euroopan unionin suhteet Macaoon perustuvat yhteisiin arvoihin, eurooppalaiseen perintöön ja yhteisiin etuihin talouden, ympäristön, koulutuksen ja kulttuurin tapaisilla aloilla. Suhteita Macaoon on kehitetty EU:n ja Macaon välillä vuonna 1992 allekirjoitetun kauppa- ja yhteistyösopimuksen puitteissa. Tämän puitesopimuksen mukaisesti vuosittain pidettävä EU:n ja Macaon sekakomitean kokous pidettiin helmikuussa 2009 Macaossa, ja siellä korostettiin, että Macao on edelleen merkittävä EU:n kumppani.

Kokouksessa vaihdettiin näkemyksiä maailmanlaajuisen finanssikriisin vaikutuksista, protektionismin noususta ja ilmastonmuutoksen torjuntastrategioista. Siinä päästiin yhteisymmärrykseen toimimisesta yhdessä EU:n ja Macaon talouksien pitämiseksi avoimina ja yhteistyön lisäämiseksi. Kahdenvälisissä keskusteluissa käsiteltiin myös monenvälisen kauppajärjestelmän lujittamista, teollis- ja tekijänoikeuksien suojaamisen parantamista, julkisiin hankintoihin Macaossa sovellettavien tarjouskilpailumenettelyjen päivittämistä, polkumyyntitutkimuksia koskevan kahdenvälisen yhteistyön tunnustamista sekä EU:n ja Macaon välisen takaisinottosopimuksen hyväksyttävää täytäntöönpanoa.

Tätä kahdenvälistä yhteistyötä ohjaa Euroopan komission tiedonanto Euroopan unioni, Hongkong ja Macao: yhteistyömahdollisuudet 2007–2013. Siinä asetetaan haastavia tavoitteita EU:n ja Macaon suhteiden edistämiselle laajentamalla yhteistyötä. Hongkongissa ja Macaossa toimiville yrityksille suunnatun EU:n tiedotusohjelman (EUBIP) käynnistäminen Macaossa helmikuussa on osoittautunut erittäin hyödylliseksi välineeksi tietämyksen jakamisen ja paremman keskinäisen ymmärryksen edistämiselle Macaon ja Euroopan unionin välillä.

Hongkongissa sijaitsevan Euroopan kauppakamarin, Macaon kaupan ja investointien edistämisinstituutin ja Macaon Eurooppa-opintojen instituutin muodostama yhteenliittymä on pannut EUBIP:n kautta menestyksellisesti täytäntöön joukon toimintoja läheisessä yhteistyössä EU:n jäsenvaltioiden kansallisten kauppakamarien sekä tapauskohtaisesti merkityksellisten yritysten ja toimialaliittojen kanssa. Erityisesti Macaon kohdalla EU:n mukanaolo jäsenvaltioiden ja eurooppalaisten yritysten rinnalla ja yhteinen Euroopan unionin osasto ja puhujat ovat tuoneet Euroopan unionille lisää näkyvyyttä Macaossa. Lisäksi EU:n osallistuminen tuonut huomattavan panoksen myös huhtikuussa järjestetyn Macaon kansainvälisen ympäristöalan yhteistyöfoorumin (Macao International Environment Cooperation Forum, MIECF) ja lokakuussa 2009 pidettyjen Macaon kansainvälisten messujen tapaisiin foorumeihin. Esimerkki tästä oli Euroopan unionin kemikaaliasetuksesta (REACH-asetus) järjestetty seminaari, johon osallistui Euroopan kemikaaliviraston asiantuntijoita ja jota tuki Macaon kaupan ja investointien edistämisinstituutti.

Ympäristöasiat ovat tärkeitä Macaon erityishallintoalueen hallitukselle, ja alalla tehdään edelleen tiivistä yhteistyötä. Euroopan komissio suhtautuu myönteisesti Macaon erityishallintoalueen hallituksen pyrkimyksiin johtaa kansainvälisten ympäristöalan yhteistyöfoorumeiden ja -näyttelyjen järjestämistä (kuten Macaon kansainvälinen ympäristöalan yhteistyöfoorumi MIECF) Macaossa tehtävän ympäristönsuojelutyön kansainvälisen tunnettuuden lisäämiseksi. Erityishallintoalue on ollut hyvin aktiivinen hallinnon ja kansalaisyhteiskuntien välisten vaihtojen edistämisessä, on myös vauhdittanut pyrkimyksiä lisätä tietoisuutta ympäristönsuojelusta sekä kannustanut yrityksiä käyttämään energiatehokkaita vihreitä tuotteita.

EU:n ja Macaon välinen yhteistyö lisääntyi vuonna 2009 useilla aloilla. Joulukuussa Euroopan komissio ja Macao allekirjoittivat EU:n ja Macaon välisen oikeusalan yhteistyösopimuksen, jonka tarkoituksena on vahvistaa Macaon oikeusjärjestelmää ja tehostaa julkishallintoa sekä lisätä oikeusalan asiantuntemusta. Samanlainen hanke toteutettiin menestyksellisesti vuonna 2007. Oikeusvaltioperiaate, hyvä hallintotapa sekä perusoikeuksien ja -vapauksien kunnioittaminen liittyvät kiinteästi yhteen sen kanssa, että Macaon asukkailla on kattava tietoisuus oikeusjärjestelmästä ja että käytettävissä on hyvin koulutettuja tuomareita ja oikeusalan toimijoita.

Vuoden 2009 aikana jatkui myös EU:n ja Macaon korkeiden virkamiesten välinen yhteydenpito yhteistyötapojen kartoittamiseksi siviili-ilmailun alalla. Macao on vahvistanut valitsevansa horisontaalisen lentoliikennesopimuksen, jolla päivitetään kaikki voimassa olevat 15 kahdenvälistä sopimusta EU:n jäsenvaltioiden kanssa sisällyttämällä siihen yhteisön nimeämisen periaate. Koska Macaolla ei ole omaa ilmatilaa, se vahvisti saaneensa jo Kiinan hyväksynnän horisontaalisen sopimuksen tekemiselle Euroopan unionin kanssa. Euroopan komissio pitäisi arvokkaana asian edistymistä edelleen siten, että horisontaalista sopimusta koskevat keskustelut saataisiin päätökseen vuoden 2010 kuluessa.

Lisäksi vuoden 2009 aikana jatkettiin Euroopan komission ja Macaon korkeiden virkamiesten välisiä keskusteluja yhteistyötapojen kartoittamiseksi säästöjen verotuksen alalla. Euroopan komissio suhtautuu myönteisesti sitoumukseen, jonka Macao on antanut ensimmäisenä osittaisena askeleena tähän suuntaan; sen mukaan Macao panee täytäntöön OECD:n standardin verotietojen vaihdosta oikeudenkäyttöalueiden välillä. Tässä tarkoituksessa Macao antoi tiedonvaihtoa veroasioissa koskevan lain, joka tuli voimaan 15. syyskuuta 2009. Vuonna 2010 on tarkoitus jatkaa vuoropuhelua mahdollisista jatkotoimenpiteistä, jotka voisivat aidosti vastata säästödirektiivin säännöksiä.

Myös ihmisten välinen kanssakäyminen lisääntyi EU:n ja Macaon välillä vuonna 2009. Macao on osallistunut aktiivisesti vuoden 2009 Erasmus Mundus -ohjelmaan, mikä on laajentanut Euroopan ja Macaon yliopistojen ja opiskelijoiden välisiä yhteyksiä ja syventänyt keskinäistä ymmärtämystä. EU on myös tukenut Macaon yliopiston Jean Monnet -oppituolia osallistumalla vuoden aikana järjestettyihin ja menestykseksi osoittautuneisiin Jean Monnet -konferensseihin. Yhteistyötä on tarkoitus lujittaa entisestään, kun tammikuussa Macaon hallituksen kanssa allekirjoitettiin pöytäkirja kurssisarjan järjestämisestä noin 100 macaolaisen tulkin kouluttamiseksi neljän seuraavan vuoden aikana järjestettäviä konferensseja varten.

Tulevaisuudennäkymät

Macaossa on vuonna 2010 alkanut uuden johdon ja uuden parlamentin myötä uusi aikakausi, joka pohjautuu hallinnon siirtämisestä saakka menestyksellä rakennetulle perustalle. Macaolla ja EU:lla on yhteinen arvokas perintö ja samat avoimuuden ja suvaitsevaisuuden arvot. Tässä uudessa vaiheessa EU aikoo jatkaa läheisten suhteiden ylläpitämistä Macaon hallitukseen ja kansaan lujittaakseen nykyistä suhdetta entisestään. Euroopan komissio tukee edelleen ”yksi maa, kaksi järjestelmää” -periaatteen toteuttamista Macaon erityishallintoalueella ja jatkaa sen vuoksi alueen poliittisen, institutionaalisen, taloudellisen ja sosiaalisen kehityksen tarkkaa seurantaa.

Euroopan komissio toivoo edistystä siviili-ilmailun ja säästöjen verotuksen tapaisia kysymyksiä koskevassa kahdenvälisessä vuoropuhelussa. Lisäksi komissio haluaisi tehostaa korkeakoulumaailman ja kulttuurialan vaihtoja sekä kannustaa Macaota osallistumaan EU:n rahoittamiin maailmanlaajuisiin ohjelmiin kuten Erasmus Mundus, joka kohdennetaan vuonna 2010 erityisesti pieniin maihin ja alueisiin kuten Macao.